* * *Мин «Совет Башҡортостаны» республика гәзите мөхәррире Абдулла Ғиниәт улы Исмәғилев ҡулы аҫтында байтаҡ йылдар эшләнем. Үҙе лә егәрле, талапсан булғас, Абдулла ағай башҡаларҙан да шуны көттө. Оҫта журналист һәм шундай уҡ ойоштороусы булараҡ, Исмәғилев әлеге гәзиткә егерме йылға яҡын мөхәррирлек итте, Журналистар союзы рәйесе лә, БАССР Юғары Советы депутаты ла булды. Журналистикала юлымды таба һәм һүҙемде әйтә алыуыма мин күп йәһәттән Абдулла ағайға бурыслымын. Рәхмәт уға! Был юҫыҡта һүҙемде тамамлар алдынан фоторәсемдәге ҡайһы берәүҙәрҙең яҙмышы хаҡында бер кәлимә генә һүҙ. Вәзир дуҫым менән уға ҡырҡ йәш тә тулмаҫтан бәхилләштек. Ҙур яҙыусы һәм йәмәғәт эшмәкәре булып өлгөргән Динис та арабыҙҙан үкендереп иртә китте. Вилләр Йомағол улы менән Абдулла Ғиниәт улы ла сәләмәтлектәрен журналистика һәм дәүләт хеҙмәтенең һикәлтәле юлдарында ҡаҡшатты.Мөхәррирҙәр... Хакимдарҙың уҫал тынынан беҙҙе яҡлаған, уҡыусылар күңеленә һуҡмаҡтарҙы күрһәткән мөхәррирҙәр! Һеҙ етәксе генә түгел, иң тәүҙә журналист та инегеҙ. Ә журналистар – йор халыҡ. Мөхәррирҙәр исеменә шаяртыу һүҙе ысҡындырһаҡ та, ғәйепкә алмаҫтар. «Мөхәррир – үҙенә нимә кәрәклеген белеүсе, әммә уның нимә икәнлеген белмәүсе кеше». «Мөхәррир – гәзиттең орлоҡто кәбәктән айырыусы һәм орлоҡто баҫырға биреүсе хеҙмәткәре».